Diari Oficial de la Generalitat Valenciana


Sumari del DOGV 2651, del 22-12-1995 (1995/837012)

RESOLUCIÓ de 24 de novembre de 1995, de la Direcció General de Treball, per la qual es disposa el registre i publicació del Conveni Col·lectiu de Manipulat i Envasament per al Comerç i Exportació de Cítrics.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2651

Data del DOGV
:   22-12-1995

Secció del DOGV
:   ALTRES DISPOSICIONS

Número del document
:   1995/837012


Data del document
:   24-11-1995

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 24 de novembre de 1995, de la Direcció General de Treball, per la qual es disposa el registre i publicació del Conveni Col·lectiu de Manipulat i Envasament per al Comerç i Exportació de Cítrics.  
Vist el text articulat del Conveni Col·lectiu de Manipulat i Envasament per al Comerç i Exportació de Cítrics de la Comunitat Valenciana, presentat davant aquesta direcció general el dia 17 de novembre de 1995, signat en data 10 de novembre de 1995, d'una part per la representació de l'empresa, per l'Associació Interprofessional Comitè de Gestió de Cítrics, i d'altra, en representació dels treballadors, per la Federació de Treballadors de la Terra del País Valencià d'UGT i la Federació del Camp de CC.OO, i segons el que disposa l'article 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6, del Reial Decret 1040/81, de 22 de maig, sobre registre i dipòsit dels convenis col·lectius de treball, d'acord amb les competències transferides segons Reial Decret 4105/82, de 29 de desembre, resolc:  
Primer  
Ordenar-ne la inscripció en el Registre de Convenis Col·lectius de Treball, d'aquesta direcció general, i dipòsit del text original del conveni, amb notificació a la comissió negociadora.  
Segon  
Disposar-ne la publicació al Diari Oficial de la Generalitat Valenciana.  
València, 24 de novembre de 1995.- El director general de Treball: José Luis Colvée Millet.  
Text del conveni col.lectiu de treball acordat entre les empreses i els/les treballadors/es del manipulat i envasat per al comerç i exportació de cítrics de la Comunitat Valenciana  
Article 1. àmbit territorial  
Les bases d'aquest conveni seran d'aplicació en tot el territori de la Comunitat Valenciana.  
Article 2. àmbit funcional  
Obligarà el conjunt d'empreses, de qualsevol naturalesa, dedicades al manipulat i envasat per al comerç i exportació de cítrics.  
Article 3. àmbit personal  
Serà d'aplicació a tot el personal, sense distinció de grups, dels inclosos en l'article 38 de la Reglamentació Nacional de Manipulat i Envasat per al Comerç i Exportació dels Cítrics, aprovada per Ordre de 28 d'octubre de 1957.  
Article 4. àmbit temporal  
La vigència d'aquest conveni serà de dues campanyes, la primera de l'1 de setembre de 1995 fins el 31 d'agost de 1996, i la segona de l'1 de setembre de 1996 al 31 d'agost de 1997, l'entrada en vigor tindrà lloc, a tots els efectes, l'1 de setembre de 1995, qualsevol que siga la data d'aparició en el Diari Oficial de la Generalitat Valenciana, i la seua vigència acabarà el 31 d'agost de 1997, si no fóra prorrogat per un acord exprés de les parts o per tàcita reconducció.  
Quan acabe es prorrogarà, any rere any, si amb una antelació mínima de tres mesos a la data del seu venciment, o si escau, a la de qualsevol de les pròrrogues, cap de les parts no l'hagués denunciat.  
Article 5. Rendiments.  
1. A fi de millorar la productivitat de les empreses i amb això contribuir al manteniment del màxim volum d'ocupació, les empreses podran establir uns nivells de rendiment normals en les tasques bàsiques dels magatzems de manipulat i envasat, mitjançant acords amb els representants dels treballadors.  
2. Els acords sobre rendiments en el treball a què puguen arribar les empreses i els representants dels seus treballadors es reflectiran per escrit. Una còpia de l'acord haurà de ser tramesa per l'empresa o pels representants del personal, a la comissió paritària per a l'aplicació i interpretació d'aquest conveni col·lectiu. A la vista del contingut de l'acord sobre rendiments laborals, la comissió paritària emetrà un dictamen respecte al seu ajustament amb les clàusules del conveni col.lectiu. En tot cas, qualsevol dels sindicats representats en la comissió paritària tindrà la facultat per exercitar les accions legals que estime oportunes per impugnar els acords amb què puguen estar disconformes.   
Una vegada establert, el sistema tindrà caràcter provisional per un període de 30 dies perquè la comissió paritària comprove si els rendiments són assolibles i si responen als criteris que determinaren la seua implantació.  
3. Els rendiments mínims acordat per ambdues parts seran d'aplicació als treballadors. Per un acord entre les empreses i els representants dels seus treballadors es podran implantar sistemes de remuneració en funció del rendiment del treball.  
Article 6. Comissió rendiments mínims  
Es crea una comissió formada per sis vocals empresaris i sis treballadors, els quals seran de lliure designació de la comissió paritària. L'esmentada comissió tindrà com a funcions les que es determinen en l'article anterior.  
Article 7. Condicions econòmiques  
Les retribucions pactades en aquest conveni per a les distintes categories són les que figuren en els quadres de salaris units a aquest text com a annex.  
Per al personal de grup III el salari/hora resultarà de dividir el salari setmanal entre el nombre d'hores setmanals vigent.  
Increment salarial:  
Per al primer any de vigència del conveni (1 de setembre de 1995 a 31 d'agost de 1996) els salaris tindran l'increment salarial per a totes les categoríes del 4,5% sobre la taula actual.  
Revisió salarial:  
Els quadres salarials que figuren en l'annex a aquest conveni s'incrementaran per al segon any de vigència (1 de setembre de 1996 a 31 d'agost de 1997) amb el percentatge que establesca l'IPC interanual de setembre del 95 a agost del 96, ambdós inclusivament, més 0,5 punts.  
Clàusula de garantia salarial: en el cas que l'IPC acumulat de setembre del 95 a agost del 96 siga superior al 8%, s'actualitzaran els quadres salarials en aplicar la diferència, amb efectes per al segon any de vigència.  
Clàusula d'actualització: si alguna de les categories fixades en aquest conveni es queda per sota del SMI, s'actualitzarà immediatament fins arribar al 100 per 100 d'aquest. En les retribucions del grup III, en el salari dia s'inclouen tots els conceptes salarials a què el treballador tinga dret, com són, salari base, gratificacions extraordinàries, vacances, diumenges i festius, participació en beneficis i altres parts proporcionals.  
L'import de les gratificacions extraordinàries del mes de juliol i de nadal seran 30 dies del salari per als treballadors fixos dels grups I, II i IV.  
Article 8. Ascensos  
Els auxiliars administratius, passaran a la categoria immediata superior d'oficials de 2ª automàticament, en complir els 5 anys d'antiguitat al servei de l'empresa.  
Article 9. Categories professionals  
Es mantenen les categories professionals següents:  
a) Marcadors-collidors.  
Per als corredors de fruita es manté la categoria professional, amb la denominació de «marcadors-collidors», afegida al grup 3r de la reglamentació, la definició del qual és la següent:  
Són les persones perites o pràctiques que al servei d'una empresa determinada realitzen les operacions de contractació i compra de fruites amb destinació a llur posterior manipulació en els magatzems de l'empresa, coneixen perfectament les plantacions de tarongers, i tenen capacitat per a determinar la producció dels horts per la seua simple apreciació personal, tant si el tracte es tanca amb l'agricultor amb requeriment ulterior d'aprovació per part de l'empresari, com si vincula aquest sense necessitat d'aquesta aprovació.  
Aquest personal dedica la seua activitat, exclusivament, al servei de l'empresa durant la duració de la campanya, realitza alhora funcions connexes o complementàries, com són l'ordenació del treball de collida, el control de les colles, l'ordenació dels capatassos d'aquestes, els talls a cobrir durant cada jornada i coordinar la funció de collida perquè al magatzem hi haja constantment el proveïment requerit a les necessitats de la comercialització. Serà assimilat als encarregats de magatzem a efectes de Seguretat Social.  
b) Conductor de carretó elevador mecànic.  
És la persona capacitada i autoritzada per l'empresa que té encomanada la conducció del carretó elevador mecànic i la seua conservació i cura i elements accessoris. Serà assimilada als fusters de 1ª, tant a efectes de líquid a percebre com a efectes de Seguretat Social.  
c) Encarregat de màquines.  
És la persona a càrrec de la qual està el bon funcionament, entreteniment i conservació d'un tren de confecció, marca el ritme de treball, i està al seu càrrec la connexió i la desconnexió d'aquest: serà assimilat als fusters de 1ª tant a efectes del líquid a percebre com a efectes de Seguretat Social.  
d) Controlador d'entrades.  
És la persona a càrrec de la qual es troba el control de l'entrada de fruites en el magatzem, llur posterior classificació, controlant l'existència dels estocs de fruites al magatzem: Serà assimilat als fusters de 1ra., tant a efectes de líquid a percebre com als de cotització a la Seguretat Social.  
e) Controlador/a de càrrega i eixida.  
És la persona a càrrec de la qual es troba la classificació de les eixides i la distribució dels embarcaments: serà assimilat als fusters/es de 1ª tant a efectes de líquid a percebre com en els de cotització a la Seguretat Social.  
f) És suprimida la categoria professional de peó, que queda assimilada a la de cabasser.  
Comissió de categories professionals.  
Es crearà una comissió paritària composta per representants d'ambdues parts, la qual elaborarà una proposta de revisió o de reestudi de les categories que s'haurien de regular en el conveni.  
Aquesta comissió es reunirà si més no una vegada al mes, i haurà de concloure els seus treballs durant el primer any de vigència del conveni, i lliurarà les seues conclusions a la comissió negociadora per a la firma definitiva.  
Article 10. Vacances  
El personal fix dels grups I, II i IV, afectats per aquest conveni, tindrà dret a 30 dies naturals de vacances anuals retribuïdes, sempre que la seua antiguitat en l'empresa siga igual o superior a un any.   
A més dels dies que figuren com a festius en el calendari laboral, en les festivitats de Setmana Santa, per al personal fix, seran dies de vacances el Dissabte Sant i el dilluns següent al Diumenge de Resurrecció, i es treballarà, en canvi, el dimarts dia complet.  
Article 11. Jornada laboral  
Es pacta una jornada laboral de 1.818 hores anuals.  
Respecte als grups III i IV, s'aprova el següent text: la distribució setmanal de la jornada laboral legal de 40 hores, s'haurà de promoure per la representació legal dels treballadors en l'empresa o per la representació legal de l'empresa, per a un acord a iniciar des de la data d'aquest acord i sempre abans del 31 de desembre de 1991, i es fixarà l'escaient cartell horari.  
En totes aquelles empreses que no hagen efectuat la proposta d'intent de cartell horari pactat, a partir de l'1 de gener de 1992, la jornada serà de dilluns a divendres.  
A partir de l'1 de setembre de 1995, la setmana laboral s'estendrà de dilluns a divendres de forma general.  
Aquelles empreses que tinguen acordat amb els seus treballadors una jornada laboral de dilluns a dissabte, determinaran un dia no laborable entre aquestes sis jornades.  
Article 12. Comissió paritària de vigilància  
Les parts deliberants acorden crear la Comissió Paritària de Vigilància d'aquest conveni com a òrgan d'interpretació, conciliació obligatòria i vigilància del seu acompliment.  
Article 13. Funcions de la comissió  
1. Interpretació autèntica del conveni i, si s'escau, emissió del preceptiu informe previ al plantejament de qualsevol conflicte col·lectiu.  
2. Arbitratge dels problemes o qüestions que els siguen sotmesos per les parts o en els supòsits concretats en aquest text.  
Especialment coneixerà els problemes que puguen plantejar-se en relació amb l'aplicació de determinats centres de treball de la Llei de Jornada Màxima Legal, a petició de qualsevol de les parts, i dictarà laude que resolga l'assumpte plantejat. Si aquest no és acatat per les parts, la comissió elevarà l'expedient a l'autoritat competent perquè servesca a aquesta d'antecedent per a la resolució que pertoque.  
Igualment haurà de substanciar les reclamacions que davant aquesta puga formular qualsevol productor pel que fa a la seua classificació professional o sistema d'ascens vigent, i resoldrà mitjançant laude allò que crega just.  
3. Conciliació obligatòria, davant la comissió paritària prèvia al plantejament de qualsevol conflicte.  
4. Vigilància del compliment d'allò pactat.  
5. Estudi de l'evolució de les relacions entre les parts contractants, donant especial importància a la classificació del personal per la seua responsabilitat, capacitació i esforç.   
La comissió vetlarà per tal que les empreses i els treballadors es troben afiliats i cotitzen a la Seguretat Social, realitzant els tràmits necessaris perquè als magatzems tots els productors i les empreses complesqen amb les obligacions imposades per les disposicions sobre Seguretat Social.  
6. L'estudi i aprovació si s'escau, de les mesures proposades per la Comissió de Rendiments que tinga com a finalitat la millora d'aquests.  
7. Assumir l'obligació de dirimir aquelles situacions que puguen crear-se a la posada en pràctica per tal d'aplicar l'antiguitat amb anterioritat a l'1 de novembre de 1975, i també les que puguen plantejar-se a partir d'aquesta data.  
8. Totes les altres activitats tendents a l'eficàcia pràctica major del conveni.  
Article 14. Activitats de la comissió paritària  
Les funcions i activitats que té atribuïdes la Comissió Paritària de Vigilància, exigeixen acomplir inexcusablement el tràmit de conciliació prèvia, davant aquesta, en tots els problemes col·lectius que puguen plantejar-se, més que més els de conflicte col·lectiu, havent-se d'emetre el preceptiu informe si no hi ha acord.  
En cas de dubte, la comissió elevarà consulta a l'autoritat laboral.  
Article 15. Domicili de la comissió paritària de vigilància  
La Comissió Paritària de Vigilància tindrà el seu domicili, indistintament, en les secretaries de la comissió: per part empresarial, la AICGC, amb seu social en Monges de Santa Caterina, 8-4, de València, i per part dels sindicats: UGT-FTT, carrer Arquitecte Mora, 7-2ª València, i CC.OO. Federació del Camp PV, plaça Nàpols i Sicília, 5, 2n de València.  
Article 16. Composició de la comissió paritària de vigilància  
La citada comissió estarà formada de vuit membres -4 empresaris i 4 treballadors-, i els assessors jurídics respectius, aquest sense dret a vot, també es designarà igual nombre de suplents que formaran part de la comissió quan per causa de força major resulte impossible l'assistència dels membres titulars.  
Article 17. Del president i secretari  
El president i secretari de la comissió seran els que aquesta designe en cada reunió d'entre els seus membres.  
Article 18. Dels membres de la comissió  
Els membres empresaris i treballadors seran elegits per les respectives organitzacions.  
Article 19. Dels assessors  
Els assessors jurídics seran designats lliurement per les representacions respectives.  
Article 20. Creació de comissions comarcals i locals.  
Amb estricta dependència de la comissió paritària, que podrà delegar totes o part de les seues funcions, es crea en les localitats on hi haja magatzems de taronja i es demane la seua necessitat, totes les comissions paritàries comarcals o locals que calguen per acomplir millor les finalitats del conveni.  
Article 21. Composició de comissions comarcals i locals  
Les comissions comarcals o locals es formaran amb 8 vocals -4 per cada part-, nomenats de la mateixa manera assenyalada per a la comissió paritària.  
Article 22. Presidència i secretaria  
La presidència i secretaria d'aquestes comissions paritàries correspondran a les persones elegides pels vocals designats.  
Article 23. Premi antiguitat  
A partir de l'1 de octubre de 1991, s'estableix que s'adquireix un any d'antiguitat per cada campanya treballada qualsevol que haja estat la duració de la campanya realitzada per cadascun dels treballadors.  
Cada quinquenni d'antiguitat adquirit donarà dret a un plus d'antiguitat del 8,33 per cent.  
Es respectarà l'antiguitat i les percepcions econòmiques aconseguides per aquest concepte en el moment de l'entrada en vigor d'aquest conveni.  
Article 24. Llicència per matrimoni  
Si durant el transcurs de la campanya contrau matrimoni l'home o la dona treballadors fixos discontinus o de temporada, se seguirà, quant a permisos, el que regula l'art. 37.3 ap. a) de l'Estatut dels treballadors.  
Article 25. Ajuda per defunció  
Els treballadors fixos discontinus o de temporada que estiguen al servei de l'empresa quan esdevinga la mort, i tinguen un quinquenni d'antiguitat reconegut, hauran de percebre els drethavents un subsidi de defunció de 30 dies de sou total a Castelló i de 15 dies a València.  
Tindran dret a aquesta ajuda el vidu o la vídua o parent del mort que convivia amb ell o amb ella habitualment. Cas de no conviure amb el mort els anteriors familiars esmentats, s'abonarà el dit subsidi a aquelles persones que demostren haver satisfet les despeses ocasionades pel sepeli.  
Article 26. Salari hora professional.  
El salari hora professional dels treballadors afectats per aquest conveni és l'inclòs sota aquesta denominació en la corresponent columna de les taules salarials aprovades per al grup III, i en la columna de les aprovades per als grups I, II i IV.  
El salari hora professional incrementat amb l'antiguitat corresponent a cada productor servirà com a base per calcular el valor de l'hora extraordinària que a cadascun calga abonar.  
Article 27. Absorbilitat  
Qualsevol augment que es produesca s'haurà de tenir en compte per a la seua absorció durant la vigència d'aquest conveni.  
Article 28. Garanties personals  
Es respectaran les condicions individuals més beneficioses que el personal afectat per aquest conveni gaudesca en l'actualitat.  
Article 29. Salut laboral  
Es posarà especial interès en la constitució i el funcionament dels comitès de seguretat i higiene i dels vigilants de seguretat, i es crea una comissió de salut laboral en l'àmbit de la Comunitat Valenciana, composta de forma paritària per dos membres dels sindicats i de la representació empresarial, o siga, un representant per CC.OO, un representant d'UGT i dos representants de la part empresarial. Aquesta comissió es dotarà del corresponent reglament de funcionament.  
Article 30. Canvi de torn i lloc de treball  
Tindran dret a canvi de torn i lloc de treball les treballadores que estiguen en període de gestació, sense pèrdua de la seua retribució salarial.  
Article 31. Horaris  
Les empreses estan obligades a complir l'horari de treball.  
Article 32. Cotitzacions a la Seguretat Social  
A l'efecte de cotització, qualsevol que fóra el nombre d'hores que es treballe diàriament, la base de cotització tindrà, si més no, la quantia mínima que estiga vigent en cada moment sense perjudici de les contractacions a temps parcial.  
Quant a la part proporcional a afegir als dies treballats se seguirà el que disposa l'Ordre ministerial de 30 de maig de 1991.  
Article 33. Nòmines  
És obligació de l'empresa estendre tots els mesos els rebuts individuals justificatius del pagament dels salaris en doble exemplar subjectes al model oficial aprovat a aquest efecte pel Ministeri de Treball, del qual es lliurarà un exemplar al treballador en el moment de fer-li efectiu el salari, i l'altre exemplar s'arxivarà en l'empresa, ambdós exemplars firmats per cada interessat i segellats per l'empresa.  
Article 34. Lloc per a anuncis  
Les empreses facilitaran a les diferents organitzacions sindicals un lloc adequat, dins dels centres de treball, per col·locar-hi els butlletins d'informació i propaganda de cada sindicat amb implantació en l'empresa.  
Article 35. Vinculació a normes  
Tret de les modificacions contingudes en aquest conveni, es mantindrà en tot el seu vigor l'establert per la reglamentació nacional per a les empreses de manipulació i l'envasament per al comerç d'exportació de cítrics, en concordança amb les altres disposicions vigents.  
Encara que aquestes normes siguen derogades, sempre que no siguen substituïdes per altres, es donaran ací per reproduïdes en la seua totalitat.  
Article 36. Pas d'eventuals a fixos-discontinus  
Els treballadors eventuals passaran a la condició de fixos-discontinus quan hauran realitzat dues campanyes de 30 dies de treball com a mínim, quan no s'hagen assolit els 30 dies per campanya tindran la preferència per ser contractats sense pèrdua de la condició d'eventuals.  
Article 37. Garanties sobre ordenació del treball  
a) No contractar eventuals mentre hi haurà fixos discontinus sense cridar.  
b) No fer hores extraordinàries els fixos discontinus cridats mentre queden sense cridar altres d'igual condició.  
c) Cridar per ordre d'antiguitat i donar d'alta a mesura que es necessiten fins que es puga esgotar la jornada, i quan açò no siga possible, prescindir dels de menys antiguitat amb baixa en la Seguretat Social, per disminució del producte. És a dir, els treballadors produiran altes i baixes en l'empresa en funció de la prestació laboral real i per les necessitats de la producció. Adaptant la plantilla al treball real i produint la baixa definitiva en la campanya, del personal afectat, per disminució del producte o finalització de temporada; per afavorir que el personal que no puga treballar amb una mínima continuïtat puga accedir a altres treballs.  
d) En relació amb els treballs de posada en marxa i de finalització de campanya, s'hi seguirà el que disposa l'art. 20 del RD 1563/1995, de 21 de setembre, sobre jornades especials de treball.  
Article 38. Models de la Seguretat Social TC1 i TC2  
Les empreses exposaran en lloc destacat del centre de treball, els últims justificants de cotització del règim general de la Seguretat Social i estaran a disposició de l'òrgan de representació dels treballadors els documents esmentats.  
Article 39. Borsa d'hores  
Els representants legals dels treballadors podran crear una borsa d'hores sindicals del total de les hores que mensualment els corresponen a cadascun, i podran fer-ne ús un o diversos dels components, sense ultrapassar les hores acumulades, i sense pèrdua de la seua remuneració i cotització i conformement a la següent escala:  
a) Centres de fins a 5 representants: 50 hores.  
b) Centres de 9 representants: 75 hores.  
c) Centres de 13 representants i menys de 350 treballadors: 90 hores.  
Les hores de l'escala anterior seran acumulables a les que individualment escaiguen als representants en qui recaiga l'acumulació.  
d) Centres de 13 o més representants i més de 350 treballadors: en aquest cas es podrà acumular el nombre d'hores necessari perquè un representant sindical quede totalment rellevat del treball, sense perjudici de la seua remuneració. La resta de les hores es podran acumular en els altres representants amb el mateix límit d'acumulació establert en l'apartat a).  
Per exercitar aquest dret ho hauran de comunicar amb 10 dies d'antelació, i també quan l'acumulació desaparega o es modifique.  
Article 40. Hores extraordinàries  
Totes les hores extraordinàries que es realitzen, dins els límits assenyalats per l'art. 35 de l'Estatut dels Treballadors, seran abonades amb l'increment del 75% sobre el salari hora professional corresponent.  
Les parts, atenent les peculiaritats del sector, pacten expressament que es consideren hores extraordinàries estructurals les necessàries per atendre comandes imprevistes, períodes punta de producció, absències imprevistes i altres circumstàncies de caràcter estructural derivades de la naturalesa d'aquesta activitat.  
Les hores estructurals no computaran per a la determinació del límit màxim anual d'hores extraordinàries realitzables per cada treballador.  
Les parts del mutu acord expressen la seua voluntat de mantenir i d'incrementar el nivell d'ocupació en el sector, amb aquesta finalitat es propiciarà la supressió de les hores extraordinàries o, en tot cas, la seua reducció.  
Article 41. Visites al metge  
Els treballadors tindran el dret a 16 hores retribuïdes per campanya sense límit mensual i els fixos de 24 hores a l'any amb un límit de 2 hores al mes per a visites al metge de la Seguretat Social, sempre que l'esmentada consulta coincidesca amb l'horari de treball. Aquestes hores seran remunerades amb la prèvia justificació a l'empresa.  
Les del metge especialista seran retribuïdes sense límit quan existesca prescripció del metge d'atenció primària.  
Article 42. Treballadors absents al principi de campanya  
Els treballadors fixos-discontinus que a l'inici de la campanya es troben en la verema o bé realitzant treballs fora d'aquesta província, hauran de ser avisats per l'empresa per a la seua incorporació al treball amb una antelació, si més no, de 6 dies naturals.  
Per a aquest termini de preavís s'hauran de complir els següents requisits:  
a) Haver avisat l'empresa de la seua decisió d'acudir a la verema o a qualsevol altre treball fora de la província.  
b) Assenyalar un domicili en la mateixa localitat on estiguen domiciliats per rebre el preavís.  
Les empreses podran oposar-se al fet que els treballadors fixos discontinus gaudesquen d'aquest benefici, en tots aquells casos en què les peticions ultrapassen la tercera part del personal de cada categoria, respectant-ne l'ordre de petició i, si no n'hi havia, la major antiguitat en el lloc de treball.  
Article 43. Mitjans de transport (per a la província de Castelló).  
Les empreses posaran a disposició dels treballadors els mitjans de transport necessaris, quan per raó de la seua contractació així ho exigesquen les disposicions legals vigents o abonaran les augmentades depeses en metàl·lic.  
Article 44. Formació contínua  
Les parts firmants d'aquest conveni quant a formació contínua es regiran pels acords tripartits (govern-CEOE-sindicats CC.OO i UGT) en l'esmentada matèria, o per acords sectorials agraris, bé pel d'àmbit estatal subscrit o pel de comunitat autònoma que es pogués subscriure.  
Article 45. Permisos no retribuïts  
1. Es concediran permisos no retribuïts de fins a 10 dies, ampliables de mutu acord fins a 15 dies, en aquest supòsit serà per acord entre empresa i treballador. En cada moment, els permisos concedits no ultrapassaran el 5% de la plantilla. Aquests permisos hauran de ser degudament justificats.  
2. Els treballadors que es troben realitzant estudis oficials gaudiran dels permisos no retribuïts necessaris per acudir a les convocatòries d'exàmens.  
Article 46. Excedències  
Les excedències per maternitat podran ser sol·licitades i gaudides indistintament pel pare o la mare, per a l'atenció del/s fill/s. La durada de l'esmentada excedència podrà ser de fins a 3 anys sense la pèrdua dels drets que hagueren adquirit els treballadors que es troben en aquesta situació.  
El permís d'adopció serà pel mateix període que per maternitat o paternitat.  
La reincorporació al treball en els casos d'excedència per maternitat o paternitat durant el segon i tercer any de l'excedència serà automàtica.  
Article 47. Locals sindicals  
En les empreses que per les seues característiques ho permeten, es posarà a disposició dels delegats de personal o del comitè d'empresa i seccions sindicals, un local adequat on puguen desenvolupar les seues activitats, així com un tauler d'anuncis.  
Article 48. Seccions sindicals  
En matèria de seccions sindicals, les parts firmants d'aquest conveni col·lectiu es remeten a la Llei Orgànica de Llibertat Sindical (LOLS).  
Article 49. Nomenament del/s membre/s de la comissió paritària de vigilància  
En compliment del que s'ha pactat en l'art. 16 d'aquest conveni, les parts procedeixen al nomenament dels membres de la comissió paritària de vigilància per a tota la vigència d'aquest conveni.  
Pels treballadors Pels empresaris  
Per FTT-UGT Per AICGC  
Per CC.OO-Camp  
Els càlculs salari global 8 hores i 40 setmanals són orientatius per al cas de realitzar-se aquesta jornada o de treballar en la setmana les dites 40 hores, i les parts entenen que la retribució diària o setmanal serà el resultat de multiplicar el salari hora professional (SHP) pel nombre d'hores extraordinàries treballades. La columna (3) comprèn el salari total per a una jornada de 8 hores per tots els conceptes retributius, incloent-hi parts proporcionals de diumenge, festius, vacances i pagues extra.  
D'absoluta conformitat amb l'exposat, per unanimitat és firmat el text antecedent pels següents comissionats:  
Pels treballadors Pels empresaris  
FTT-UGT AICGC (Comité de Gestión)  
José Vte. Esteve Giner Rafael Capella Volanova  
Carmen Martínez La Fuente José Castell Navarro  
José M. Delgado Sevilla Antonio Climent Juan  
Ana Mº Yunta Céspedes Vicente Fenollar Gisbert  
Magdalena Martí Blasco José A. García Morena  
Mª Carmen Palomares Fillol Vicente Lluch Samper  
Francisco Martínez Miguel José L. Martinavarro Ferrer  
Eduardo Borja Martorell Antonio MuÑoz Armero  
Juan Llop Simarro Juan Manuel Vicens  
Vicente Llacer Morant Juan Carlos Pitarch  
Vicente Canos  
Assessor: Assessor:  
Fernando Ballester Borreda Vicente Bru Parra  
CC.OO-Camp  
Vicente Navalón Camarasa  
Maria Haddadou Hurtado  
Miquel Boscà Mascarell  
Jorge M. Caparrós Fajardo  
José Nicolás AlmiÑana  
Asesores:  
Soledad Montaner Huercio  
Lluís Molina i Candel  
CLáUSULA ADDICIONAL úNICA:  
CLáUSULA DE NO VINCULACIó SALARIAL  
Aquelles empreses que a l'entrada en vigor d'aquest conveni col·lectiu es troben en una situació econòmica de pèrdues que pogueren danyar la seua estabilitat econòmica i repercutir en la seua competitivitat com a conseqüència de l'aplicació de l'increment salarial pactat en aquest conveni i una vegada reconegudes i constatades pels treballadors/es i empreses, i amb la finalitat prioritària de mantenir els actuals nivells d'ocupació, podran desvincular-se de l'increment salarial pactat en aquest conveni.  
El procediment per a això serà el següent:  
1. Les empreses que vulguen acollir-se a la clàusula de no vinculació salarial ho hauran de comunicar a la comissió paritària del conveni dins els deu dies naturals següents a la seua entrada en vigor.  
2. En l'empresa haurà d'existir la figura del representant legal dels treballadors/es, o siga, delegats de personal, comitès d'empresa o delegats sindicals.  
3. Les empreses hauran de lliurar a la representació legal dels treballadors/es i a la comissió paritària del Conveni Col·lectiu, la documentació acreditativa de la situació que motiva la necessitat de la no vinculació.  
4. En aquesta documentació hauran de constar com a mínim els balanços i el compte de resultats auditats dels últims cinc anys, així com les previsions anuals, plans de futur, cartera de comandes i situació financera.  
5. Una vegada constatada la situació de l'empresa, la comissió paritària acordarà l'aplicació quantitativa d'aquesta clàusula de no vinculació, o siga l'increment salarial que s'aplicarà a l'esmentada empresa.  
6. En els casos de disconformitat en la comissió paritària, ambdues parts se sotmetran als tràmits de mediació i/o autoritat laboral.  
7. Els acords en aquestes empreses hauran de fer constar el percentatge d'increment salarial que seria no aplicat i les formes i els terminis de recuperació que es pacte, les taules salarials per a l'any següent es calcularan amb l'increment salarial d'aquest any aplicat.  
8. L'aplicació d'aquesta clàusula suposarà el manteniment de la totalitat de la plantilla de l'empresa durant la vigència del conveni. En cas de no respectar-se aquest punt, l'empresa quedaria obligada a aplicar l'increment salarial pactat en el conveni des del primer dia de la seua entrada en vigor.